עוזי פוקס

עוזי פוקס (נולד ב-6 בפברואר 1947) הוא זמר רוק-פופ ומדבב ישראלי. פוקס נולד בבוקרשט, רומניה בשנת 1947. כשהיה בן 3 חודשים עלה לארץ ישראל יחד עם הוריו וגר ביפו. מגיל צעיר החל להתעניין במוזיקת נשמה. מגיל 15 ועד גיוסו ב-1964 ניגן בהרכב מוזיקלי עם עוזי ומשה בויאנג'ו. בצבא שר בתזמורת חיל השריון. בתחילת שנות ה-60 פתח בקריירת זמרה. באמצע שנות ה-60 השתתף בלהקת הקצב "השמנים והרזים" כסולן הלהקה ונגן גיטרת קצב. עם הלהקה הקליט והוציא תקליטון 7 אינץ׳ בן ארבעה קטעים, והיה שותף לכתיבת אחד מהם ״ I'm A Travelin' Man". בשנת 1969 הצטרף ללהקת הרוק "הסגנונות", שנקראה מאז ועד התפרקותה כעבור שנים אחדות "עוזי והסגנונות". הלהקה הוציאה תקליטון רוק עברי לפני הצטרפותו של פוקס אליה ותקליט באנגלית בהשתתפותו. חברי הלהקה לא היו קבועים. המפורסמים ביניהם היו אלדד שרים, מאיר ישראל ואייב אורצ׳בר. הלהיטים הגדולים שלה היו בין השאר: "day and night", "friends" ו"south side of the hill". בשנת 1971 כיכב במחזמר "קפוץ" לצד אבישי אביבי, שעיקרו היה שירים שהלחין עבור המחזמר דני סנדרסון. המחזמר, שכלל סצינות עירום, לא זכה להצלחה רבה. בשנת 1972 השתתף במחזמר "אל תקרא לי שחור" שאת שיריו כתב דן אלמגור והלחין בני נגרי ושעסק באפליית האפרו-אמריקאים בארצות הברית, לצידם של רותי נבון, דודו זר ואברהם פררה. בתקופת מלחמת יום הכיפורים ב-1973 הקליט פוקס את הלהיט "אין לך מה לדאוג" (המוכר גם בשורה "שילחי לי תחתונים וגופיות") על הווי החיילים בחזית. השיר, שכתבה תלמה אליגון-רוז והלחין קובי אשרת, נכלל באלבום הבכורה שלו "כן כן", שיצא במאי 1974. באלבום הבכורה של פוקס נכללו שני להיטים נוספים שכתבה אליגון והלחין אשרת: "ילדונת" ו"כן כן, לא אז לא". בשנת 1974 השתתף בפסטיבל שירי המשוררים לילדים בשיר "קשת בענן" שכתבה לאה גולדברג והלחין מוני אמריליו שזכה להצלחה גדולה. באפריל 1975 השתתף בפסטיבל הזמר עם להקת "הסגנונות החדשים" וביצע את השיר "אבי" (מילים: שמרית אור, לחן: עוזי חיטמן, עיבוד: קובי אושרת). בינואר 1976 הוציא לרדיו את "בארץ הרוק", שכתב אילן גולדהירש, והלחין ועיבד חברו ללהקות הקצב - צביקה פיק. באביב 1977 הוציא את השיר "נעים להיזכר" (מילים: אילן גולדהירש, לחן ועיבוד: צביקה פיק) שזכה להצלחה. בתחילת 1979 הוציא את "הלילה האחרון" למילים ולחן של רוני דמול ועיבוד של גרי אקשטיין. באמצע 1980 הוציא את השיר "נה נה נה נשיר כולנו" (מילים: אמיר ברונשטיין, לחן ועיבוד: מרקו בכר) שזכה להצלחה. בדצמבר אותה שנה, הופיע בשירוויזיון מספר 2 עם "מי מצייר את הקשת?" (מילים: יוסי בכר, לחן ועיבוד: אלדד שרים). בעקבות תאונת דרכים קשה, שפצעה אותו גופנית ונפשית, פוקס עזב את ישראל בשנת 1981. הוא חזר בשנת 1990, אחרי שהתגרש עם חזרתו לישראל ב-1990 הקים את אולפן הדיבוב, אולפני נ.ל.ס ברמת השרון. ב-1993 הפיק את הדיבוב של הסדרה "ממלכת עכברי השן". ב-1994 הפיק את הדיבוב של הסדרה "נאדי", וב-1998 הפיק את הדיבוב של סדרת ההנפשה "גן עדן לכלבים". ב-2002 העלה מופע נוסטלגי של שירי שנות ה-70 יחד עם שרי עם הזמן הצטרף אליהם גם גבי שושן. המופע של השלישייה בו הם הופיעו עם להיטיהם הגדולים זכה להצלחה רבה. באותה השנה הוא גם דיבב את השיר "זה טוב לזכות בכל" מפרק 35 של "בובספוג מכנסמרובע". לאחר מותו של שושן המשיך פוקס לקיים הופעות עם שרי. בשנת 2010 הקליט עוזי את השיר "תקווה אחת" לסרט ה-12 של פוקימון "פוקימון: ארקאוס ותכשיט החיים" בביצוע משותף עם לירון לב והזמרת שרי, ובנוסף, דיבב מספר דמויות בסרט. זה היה הסרט האחרון של פוקימון שדובב באולפניו (אולפני נ.ל.ס) של עוזי לפני שנסגרו. ב-2016 הקליט עוזי פוקס את השיר "הפרחים של אתמול" (מילים: ניסן פרידמן. לחן ועיבוד: איציק ינקלביץ') לפרויקט "שיר וזיכרון" מטעם רשת ג', ynet, לינקטון וארגון "יד לבנים". עוזי פוקס גם שר את חמשת הפתיחים הראשונים של "פוקימון". בשנת 2023 השתתף פוקס בפסטיבל "השיר הבא" בניהולו האומנותי של אלי ניסמן וזכה בפרס מפעל חיים על תרומתו הייחודית למוזקה הישראלית. מתגורר בקדימה. The Fat & The Thin - 1968 Uzi & The Styles - Morning Train - 1970 עוזי והסגנונות - חברים - 1971 עוזי פוקס - סם, טוב לי ככה - 1973 עוזי פוקס - כן כן - 1974 עוזי פוקס - אמצע החיים - 2008 עוזי פוקס - האוסף הכפול - אן אם סי גולד - 2002 עוזי והסגנונות - חברים - מבראשית - 2007 עוזי פוקס - תנו לי רק לנוע - 1984 עוזי והסגנונות - חברים - 1990 פסטיבל הקצב הישראלי - 1969 קפוץ - מחזמר פופ ישראלי - 1970 אל תקרא לי שחור - המחזמר - 1972 Noga - A Mediterranean Cabaret - 1982 רוק ישראלי - שנות השישים - 1989 עוזי פוקס, גבי שושן ושרי - המופע המשותף - 2003 פסטיבל הקצב הישראלי - מבראשית - 2003 עוזי פוקס, במיזם "אישים" לתיעוד היצירה הישראלית עוזי פוקס, באתר שירונט עוזי פוקס, באתר Tab4u עוזי פוקס, באתר סטריאו ומונו עוזי פוקס, דף שער בספרייה הלאומית עוזי פוקס, באתר MOOMA (בארכיון האינטרנט) אמירה מורג, עוזי יורה צרור, באתר ynet, 4 בדצמבר 2002 אליען לזובסקי, נשארו לי רק תחתונים וגופיות, באתר nrg‏, 11 באפריל 2008 אור ברנע, מגיע אלינו בפוקס, באתר ynet, 14 בינואר 2009 דודי פטימר, ‏רגע לפני המופע החדש, עוזי פוקס מספר על הפריצה שלו כזמר, באתר מעריב אונליין, 13 בינואר 2017 דודי פטימר, ‏עוזי פוקס: "בושה וחרפה שאיני מקבל גרוש על 'ילדונת' ו'תחתונים וגופיות'", באתר מעריב אונליין, 16 בינואר 2020 מילות השיר "אין לך מה לדאוג", באתר שירונט אלי דסה, נשארו לי רק תחתונים וגופיות, באתר מעריב, 2008